बिलासपुर. एटीएम बूथ में रुपए निकालने में कैंसर पीड़ित बुजुर्ग की मदद करने के बहाने एक युवक ने उनकी जमा पूंजी ही निकाल ली। युवक ने एटीएम कार्ड बदल दिए और १६ से ३१ मई तक दंपती के ज्वाइंट एकाउंट से रुपए निकालता रहा। उसने इस अवधि में खाते से 4,40,123 रुपए निकाले। सरकंडा पुलिस ने जुर्म दर्ज कर लिया है।
सरकंडा बंगालीपारा की गली नंबर 3 में रहने वाली इंदुमति दास व उसके प्रकाश दास (54 वर्ष) का स्टेट बैंक में ज्वाइंट एकाउंट है। 16 मई को प्रकाश दास सीपत चौक के एसबीआई एटीएम में रुपए निकालने के लिए गए थे। प्रकाश कैंसर के मरीज हैं और ठीक से बोल भी नहीं पाते। शारीरिक कमजोरी के कारण उन्हें एटीएम से पैसे निकाले में वक्त लग रहा था। इस समय उनके पीछे एक युवक खड़ा हुआ था।
वह मदद के बहाने उनके करीब पहुंच गया। बटन दबाते समय उसने प्रकाश दास के एटीएम कार्ड का कोड नंबर जान लिया। युवक ने उनसे कार्ड लेकर खुद रुपए निकालने का प्रयास किया और इसी बीच चुपचाप कार्ड बदल दिए। उसने प्रकाश दास को यह बताया कि एटीएम काम नहीं कर रहा है। वे युवक की चालाकी समझ नहीं पाए और घर चले गए।
इधर युवक ने उनके एटीएम कार्ड का इस्तेमाल कर 16 से 31 मई के बीच 4,40,123 रुपए निकाल लिए। दंपती को इसका पता तब चला, जब वे 31 मई को स्टेट बैंक पहुंचे। इसके बाद उन्होंने अपना एटीएम लॉक करवाया। इंदुमति की रिपोर्ट पर सरकंडा पुलिस ने आरोपी युवक के खिलाफ धारा 420 व 66 आईटी एक्ट का जुर्म दर्ज किया है।
उसके बारे में पतासाजी की जा रही है।
बंगालीपारा का कैंसर पीड़ित बुजुर्ग हुआ शिकार
1.55 लाख रु. ट्रांसफर किए
बैंक से एकाउंट की डिटेल लेने पर पता चला कि दंपती के एकाउंट से 1.५५ लाख रुपए विश्रामपुर चपरा कालोनी के शिवधारी विश्वकर्मा नामक व्यक्ति के एकाउंट में ट्रांसफर किए गए हैं। पुलिस इस व्यक्ति के बारे में पतासाजी कर रही है। शिवधारी से पूछताछ करने के बाद ही युवक का सुराग हासिल किया जा सकता है।
भोलाराम का कार्ड थमा दिया
एटीएम बूथ में शातिर युवक ने प्रकाश दास का कार्ड बदलकर जो एटीएम कार्ड उन्हें दिया है, वह किसी भोलाराम के नाम पर है। पुलिस इस कार्ड के बारे में भी पड़ताल कर रही है। बैंक से इसकी डिटेल मांगी गई है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva